韓魏公生日三首  其二
作者：强至
朝代：宋

paragraphs: 新秋再宿澂凉兆，間氣生才歷世稀。
綠髮文章驚紫殿，青雲事業照黄扉。
力陳社稷安危計，首斡乾坤造化機。
二相鴻圖三聖倚，兩扶龍德九天飛。
勳名屈指中階少，富貴抽身北道歸。
翁子鄉邦纔得請，鄴王臺觀已增輝。
擁旄欲去觀民政，仗鉞俄來統將威。
信令指揮千帳帖，仁恩涵養百城肥。
西方幾月留旌節，南面終朝待衮衣。
入幕最容孤迹早，捧觴尤抱寸心微。
初逢誕日稱公壽，長願台星輔帝暉。
考近汾陽功更似，德攀衛武道猶非。
洪鑪物品常無滯，翹館群英永有依。
拜賜韋賢車服盛，元城傳詔到庭闈。